มาแล้วทะเลหมอกสุดฟินยามเช้าที่ ดอยขุมคำ อำเภอแม่ลาน้อย จังหวัดแม่ฮ่องสอน
ที่จุดชมวิวดอยขุมคำ หรือจุดชมวิว ก.ม. 9 อำเภอแม่ลาน้อย จังหวัดแม่ฮ่องสอน  เผยภาพความงามของทะเลหมอกที่มาพร้อมอากาศเย็นสบาย ประมาณ 20 องศาเซลเซียส เริ่มมีนักท่องเที่ยวและประชาชนในพื้นที่จอดถ่ายภาพทะเลหมอกยามเช้ากันเป็นระยะ นับเป็นอีกสถานที่ท่องเที่ยวที่หน้าหนาวนี้ไม่ควรพลาด นอกจากจะมีทะเลหมอกรายทางแล้ว เส้นทางดังกล่าวยังเชื่อมต่อกับสถานที่ท่องเที่ยวอื่นๆ เช่น หมู่บ้านละอูบ หมู่บ้านหัตถรรมเครื่องเงิน บ้านห้วยห้อม หมู่บ้านที่ขึ้นชื่อเรื่องกาแฟและผ้าทอขนแกะ รวมไปถึงนาขั้นบันไดบ้านดง เป็นต้น จุดเด่นอีกอย่างของที่นี่คือ สามารถชมวิวได้ทั้งพระอาทิตย์ขึ้นและตก ช่วงเย็นจะเป็นบรรยากาศพระอาทิตย์ตก ลับเหลี่ยมเนินเขาสลับซับซ้อนสวยงามสำหรับนักเดินทางสามารถใช้รถยนต์ส่วนตัว จากกรุงเทพฯ-อำเภอแม่ลาน้อย จะใช้เส้นทางกรุงเทพฯ- เชียงใหม่ แล้วใช้เส้นทางหลวงหมายเลข 108 ผ่านอำเภอจอมทอง อำเภอฮอด อำเภอแม่สะเรียง และอำเภอแม่ลาน้อย หากเป็นรถโดยสารประจำทางกรุงเทพฯ-อำเภอแม่ลาน้อย ของสมบัติทัวร์ สอบถามได้ที่ 1215 หรือ 02-030-4999 การเดินทางจากแม่ลาน้อยไปยังดอยขุมคำ ให้เส้นทางหลวงหมายเลข 1266 ขึ้นดอยไปประมาณ 8-9 กิโลเมตร ถึงดอยขุมคำ